
Régi és új irányok a tibériási prózai elválasztó akcentusok kutatásában

Kulcsszavak: akcentus; kantillációs jelek; tibériási masszóra; masszórakutatás; digitális nyelvészet
Az Ószövetség héber szövegének akcentusaiban az elmúlt kétszáz évben sokan sok mindent véltek felfedezni: egyesek számára ezek kantillációs jelek, vagy éppen szintaktikai tagolók, míg mások szemében az akcentusok környezetfüggetlen, autonóm rendszert alkotnak, de olykor ősi, rekonstruálható hangjelölésekként is találkozhatunk velük. A Régi és új irányok a tibériási prózai elválasztó akcentusok kutatásában című dolgozat arra keresi egy tudatosan kiválasztott részterületen – jelesül a 21 könyv prozódiai funkciót betöltő elválasztó akcentusain – keresztül a választ, hogy a digitális szövegek vizsgálatában rejlő lehetőségek miként gazdagíthatják meg az Ószövetség héber szövegének akcentusairól szerzett ismereteinket.
Az 1. fejezet a terminológia problémáival foglalkozik. A 2. és a 3. fejezetek az akcentusjelek mint grafémák keletkezésével kapcsolatos rekonstrukciókat, illetve ezzel párhuzamosan az akcentusok funkciójáról vallott kutatói nézeteket ismertetik. A 4. fejezet a Biblia Hebraica Stuttgartensia (BHS) digitális szövege kutatásának kérdését, illetve annak egy lehetséges módszertanát tárgyalja. A következő fejezetben az akcentusokkal tagolt „általános” sor vizuális reprezentációját találjuk, összehasonlítva más szerzők kísérleteivel. A 6. fejezet az ún. elválasztó akcentusok példákkal és ábrákkal szemléltetett hierarchikus rendszerét tárja elénk szintenkénti csoportosításban, a kivételek kimerítő felsorolásával. A dolgozatot a következtetések zárják, utalva a kutatás eredményeire, távlataira.
A kutatás röviden kiértékel korábbi megközelítéseket, de elsőként ismertet magyar nyelven több akcentuskutatással kapcsolatos újabb irányzatot is: kezdve a kampeni iskolával (Korpel, de Moor, de Hoop), át a prozódiai és transzlingvisztikai megközelítéseken (Dresher, Pitcher), el egészen a bibliai akcentusok vizuális reprezentációjának kérdéséig, illetve vizsgálatának digitális kutatásmódszertanáig, ami nemzetközi szinten is tisztázatlan terület. A szerző által felállított és alkalmazott keretrendszer következetesen tárgyalja az akcentushierarchia egyes szintjeit, illetve új eredményeket szolgáltat: pontosít akcentusokkal kapcsolatos korábbi állításokat, azonosít további kivételeket és mintázatokat, rámutatva akár az egyes akcentusok hagyományos besorolásának (elválasztó és helyettesítő akcentusok) elégtelenségére, tarthatatlanságára (új összefüggésbe helyezve a záqéf magnum vagy éppen a salselet akcentusokat).



